সাকিব আল হাসান: (হাসি) মনে হয় না এত সংক্ষিপ্ত সময়ে বদলানোর কিছু আছে। এখানে সংস্করণ একটা ব্যাপার। আমরা ওয়ানডেতে বেশি ভালো খেলি। টেস্ট গড়পড়তা দেশের মাঠে ভালোই খেলি। ভালো খেলি না দেশের বাইরে। গত পাঁচ-দশ বছরে আমাদের ক্রিকেট ইতিহাস এমনই। আমরা দেশের বাইরে টেস্ট সিরিজ জিতেছি এই ওয়েস্ট ইন্ডিজে, যখন ওদের দলটা পুরো পাল্টে গেল। নতুন একটা দল এল। সেটার সঙ্গে টেস্ট জিতেছি দুটি। আরেকটা জিতেছি শ্রীলঙ্কার সঙ্গে। এই ১৮ বছরে তো আর বলার মতো টেস্ট জিতিনি দেশের বাইরে। এবার ওয়েস্ট ইন্ডিজের বিপক্ষে টেস্টে যেভাবে খেলেছি, আশা ছিল এর চেয়ে ভালো করব। সেটা হয়নি। যে ধরনের কন্ডিশন আমরা পেয়েছি, সে কন্ডিশনে আমরা কখনোই অভ্যস্ত নই। আপনি বিশ্বের যে দেশেই যান, ওয়ানডে বা সীমিত ওভারের ক্রিকেটে উইকেট ভালো থাকে। যে দল ভালো খেলে, তারাই জেতে। সংক্ষিপ্ততম সংস্করণে ভারত ইংল্যান্ডে গিয়ে ইংল্যান্ডকে হারাচ্ছে। দক্ষিণ আফ্রিকা ভারতে এসে ভারতকে হারিয়ে যাচ্ছে। ভারত নিউজিল্যান্ডকে হারাচ্ছে। এখন সীমিত ওভারের ক্রিকেট এমনই। এটাই পার্থক্য। এটা ছাড়া আর কিছু দেখছি না। ওয়ানডেতে আমরা ধারাবাহিক, সেটাও একটা কারণ।